ส่วนที่ 1

ข้อมูลสรุป (Executive Summary)

 ธนาคารกรุงศรีอยุธยา จำกัด (มหาชน) เริ่มเปิดดำเนินการเมื่อวันที่ 1 เมษายน 2488 โดยประกอบกิจการธนาคารพาณิชย์ทั้งปวง ซึ่งเกี่ยวกับการธนาคารพาณิชย์ หรือเนื่องจากการธนาคารพาณิชย์ หรือธุรกิจที่กฎหมาย ว่าด้วยการธนาคารพาณิชย์ให้กระทำได้ ทั้งในประเทศและต่างประเทศ สำนักงานใหญ่ตั้งอยู่เลขที่ 1222 ถนนพระรามที่ 3 แขวงบางโพงพาง เขตยานนาวา กรุงเทพมหานคร

ณ สิ้นปี 2548 ธนาคารมีทุนจดทะเบียน 70,894 ล้านบาท ทุนชำระแล้วเป็นเงิน 28,709 ล้านบาท
มีเครือข่ายสาขาให้บริการรวมทั้งสิ้น 491 สาขา เป็นสาขาในเขตกรุงเทพมหานครและปริมณฑล
225 สาขา ในต่างจังหวัด 263 สาขา และในต่างประเทศ 3 สาขา คือ สาขาฮ่องกง
สาขาเวียงจันทน์ และสาขาหมู่เกาะเคย์แมน ข้อมูลอื่นที่สำคัญสามารถสรุปได้ดังต่อไปนี้

1.  ลักษณะบริการของธนาคาร แบ่งออกเป็น 3 ธุรกิจหลัก คือ การรับฝากเงิน การให้สินเชื่อ
    และการให้บริการอื่นๆ เช่น บริการด้านการโอนเงินและบริการเบ็ดเตล็ดอื่นๆ
    บริการหัก/เข้าบัญชีอัตโนมัติ บริการผ่านช่องทางอิเล็กทรอนิกส์
    บริการจำหน่ายผลิตภัณฑ์ประกันภัย บริการธนาคารอิเล็กทรอนิกส์ด้านการค้าต่างประเทศ
    บริการด้านปริวรรตเงินตราต่างประเทศ บริการด้านวานิชธนกิจ บริการด้านธุรกิจหลักทรัพย์
    บริการบริหารเงินสด และบริการเกี่ยวกับการบริหารเงินและตลาดทุน

2.  เมื่อพิจารณาภาวะการแข่งขันของระบบธนาคารพาณิชย์ ซึ่งประกอบด้วย 14 ธนาคาร
    ธุรกิจทั้งด้าน สินเชื่อและเงินฝากของธนาคาร
    มีอัตราการขยายตัวในระดับสูงกว่าระบบธนาคารพาณิชย์เป็น
    ส่วนใหญ่ในรอบระยะเวลาหลายปีที่ผ่านมา และมีส่วนแบ่งตลาดอยู่ในระดับที่น่าพอใจ ณ สิ้นปี
    2548 ส่วนแบ่งตลาดของธนาคารด้านสินทรัพย์ เงินฝาก และสินเชื่อ อยู่ในอัตราร้อยละ 9.11
    ร้อยละ 9.91 และร้อยละ 9.31 หรือมีขนาดใหญ่เป็นอันดับ 6 อันดับ 5 และอันดับ 6
    ตามลำดับ

  ผลประกอบการปี 2548 โดยเปรียบเทียบ
  ธนาคารมีการเพิ่มของกำไรจากการดำเนินงานคิดเป็นอัตราเพิ่มร้อยละ 31.82
  เทียบกับระบบธนาคารพาณิชย์ที่มีการเพิ่มในอัตราร้อยละ 19.37
  และธนาคารมีการเพิ่มของกำไรสุทธิร้อยละ 28.76
  ขณะที่ระบบธนาคารพาณิชย์มีการเพิ่มของกำไรสุทธิร้อยละ 21.41

  3. ความเสี่ยงหลัก ๆ ของการประกอบธุรกิจการธนาคารพาณิชย์
  ประกอบด้วยความเสี่ยงจากการเปลี่ยนแปลงของอัตราดอกเบี้ย อัตราแลกเปลี่ยน
  และราคาหลักทรัพย์ ความเสี่ยงจากการให้สินเชื่อในกรณีลูกค้าไม่ปฏิบัติตามสัญญา
  ความเสี่ยงจากการดำรงสภาพคล่องและเงินกองทุน รวมทั้งความเสี่ยงด้านการปฏิบัติการ
  ซึ่งธนาคารได้ตระหนักและให้ความสำคัญมาโดยตลอด
  จึงได้กำหนดนโยบายในการบริหารความเสี่ยงและควบคุมความเสี่ยงที่เกิดขึ้นให้อยู่ในระดับที่เหมาะสมและยอมรับได้
  โดยจัดตั้งคณะกรรมการบริหารความเสี่ยง
  ทำหน้าที่กำหนดขอบเขตและนโยบายการบริหารความเสี่ยงของธนาคาร
  และจัดตั้งฝ่ายบริหารความเสี่ยงทำหน้าที่พัฒนาและบริหารความเสี่ยงให้มีประสิทธิภาพ
  รวมทั้งจัดทำรายงานการบริหารความเสี่ยงเสนอคณะกรรมการบริหารความเสี่ยง
  ทั้งนี้คณะกรรมการบริหารความเสี่ยงจะทบทวนความเพียงพอของนโยบายระบบการบริหารความเสี่ยง
  ความมีประสิทธิผลของระบบ และการปฏิบัติตามนโยบายดังกล่าวอย่างต่อเนื่อง
  ซึ่งในช่วงปีที่ผ่านมา
  ธนาคารได้นำปัจจัยและเกณฑ์การประเมินความเสี่ยงและฐานะโดยรวมของสถาบันการเงิน
  ของสายกำกับสถาบันการเงิน ธนาคารแห่งประเทศไทย
  มาเป็นเกณฑ์ในการประเมินความเสี่ยงโดยรวมของธนาคาร
  อีกทั้งได้มีการปรับปรุงโครงสร้างขององค์กรและพัฒนาระบบงานและกระบวนการจัดการภายในของธนาคาร
  เพื่อเพิ่มประสิทธิภาพและความสามารถในการบริหารและควบคุมความเสี่ยงให้ดียิ่งขึ้น
  ซึ่งเรื่องนี้ได้กล่าวเป็นรายละเอียดไว้ในหัวข้อ “ปัจจัยความเสี่ยง”

  4. โครงสร้างกลุ่มบริษัท ธนาคารมีบริษัทย่อยและบริษัทร่วม 10 แห่ง
  เงินลงทุนตามวิธีส่วนได้เสียรวม 5,480 ล้านบาท ซึ่งแบ่งเป็นบริษัทธุรกิจการเงิน 3 บริษัท
  มูลค่าเงินลงทุน 2,412 ล้านบาท บริษัทธุรกิจให้บริการ 4 บริษัท มูลค่าเงินลงทุน 1,075
  ล้านบาท และบริษัทธุรกิจอื่น ๆ 3 บริษัท มูลค่าเงินลงทุน 1,993 ล้านบาท
  โดยมีสัดส่วนเงินลงทุนในบริษัทย่อยและบริษัทร่วมทั้งหมด คิดเป็นร้อยละ 0.85 ของสินทรัพย์รวม
  ซึ่งโครงสร้างกลุ่มบริษัทและรายละเอียดที่เกี่ยวข้อง ได้กล่าวไว้ในหัวข้อ
  “โครงสร้างการถือหุ้นและภาพรวมการประกอบธุรกิจของธนาคาร บริษัทย่อย และบริษัทร่วม”

  5. ฐานะการเงินและผลการดำเนินงาน ณ วันที่ 31 ธันวาคม 2548
  ธนาคารและบริษัทย่อยมียอดสินทรัพย์จำนวน 647,371 ล้านบาท เงินฝากจำนวน 560,120
  ล้านบาท เงินให้สินเชื่อจำนวน 453,120 ล้านบาท มีกำไรสุทธิจำนวน 6,017 ล้านบาท
  หรือกำไรต่อหุ้น 2.10 บาท เพิ่มขึ้นจากปี 2547 ซึ่งมีกำไรสุทธิจำนวน 4,673 ล้านบาท
  หรือกำไรต่อหุ้น 1.64 บาท คิดเป็นอัตราการขยายตัวร้อยละ 28.76 และ 28.05 ตามลำดับ
  ซึ่งเป็นผลจากรายได้ดอกเบี้ยและเงินปันผลสุทธิที่เพิ่มขึ้นอย่างมีนัยสำคัญ
  จากความสำเร็จในการขยายสินเชื่อของธนาคาร

  ณ วันที่ 31 ธันวาคม 2548 ธนาคารมีเงินกองทุน จำนวน 52,611 ล้านบาท คิดเป็นร้อยละ
  11.01 ของสินทรัพย์เสี่ยง โดยเป็นเงินกองทุนชั้นที่ 1 ร้อยละ 6.62
  ซึ่งอยู่ในระดับที่สูงกว่าหลักเกณฑ์ที่กำหนดโดยธนาคารแห่งประเทศไทย ทั้งนี้
  อัตราส่วนดังกล่าวยังมิได้รวมกำไรสุทธิสำหรับงวด 6 เดือนหลังของปี 2548 จำนวน 3,008
  ล้านบาท เนื่องจากธนาคารจะนับกำไรสุทธิดังกล่าวเข้าเป็นเงินกองทุนชั้นที่ 1 ได้
  เมื่อผ่านการจัดสรรตามมติที่ประชุมสามัญผู้ถือหุ้นแล้ว

6.  หลักทรัพย์ของธนาคาร รายละเอียดของหลักทรัพย์ที่ออก เพียงสิ้นเดือนธันวาคม 2548
    ประกอบด้วย

  - หุ้นสามัญ : ธนาคารมีทุนจดทะเบียน 70,893.93 ล้านบาท เรียกชำระแล้ว 28,708.52
  ล้านบาท

  เป็นหุ้นสามัญทั้งหมด มูลค่าหุ้นละ 10 บาท

-   หุ้นกู้ด้อยสิทธิระยะยาว : ประเภทอัตราดอกเบี้ยลอยตัว จำนวนที่ยังไม่ได้ไถ่ถอนเท่ากับ 100
    ล้านดอลล่าร์สหรัฐ จะครบกำหนดไถ่ถอนเดือนเมษายน 2549

  - หุ้นกู้ด้อยสิทธิครั้งที่ 5 : อัตราดอกเบี้ยปีที่ 1-5 อัตราคงที่ร้อยละ 4.00 ต่อปี และปีที่ 6-10
  อัตราคงที่ ร้อยละ 4.75 ต่อปี จำนวนที่ยังไม่ได้ไถ่ถอนเท่ากับ 12,000 ล้านบาท
  จะครบกำหนดไถ่ถอนเดือนพฤศจิกายน 2556

-   ใบสำคัญแสดงสิทธิที่จะซื้อหุ้นสามัญ : มีจำนวน 1,217.81 ล้านหน่วย โดยใบสำคัญ 1 หน่วย
    มีสิทธิซื้อหุ้นสามัญได้ 1 หุ้น ในราคาใช้สิทธิ 12 บาทต่อหุ้น
    ซึ่งผู้ถือสามารถใช้สิทธิได้ทุกวันทำการ สุดท้ายของเดือนมีนาคม มิถุนายน กันยายน
    และธันวาคม ตลอดอายุของใบสำคัญแสดงสิทธิ กำหนดการใช้สิทธิครั้งสุดท้ายวันที่ 3 กันยายน
    2551